text: Strandpromenade i Aabenraa indvies 
  31 maj 2015 kl. 08.42
  Masser af aktiviteter skal markere indvielsen af den nylagte strandpromenade i Aabenraa til 9 mill. kr.
  Anlæggelsen af Strandpromenaden har kostet 9 millioner kroner, og blev sat i gang for halvandet år siden.
  - Med færdiggørelsen af Strandpromenaden får vi bundet Sønderstrand og midtbyen i Aabenraa meget bedre sammen. Strækningen er blevet meget indbydende, og det gør en stor forskel for den måde, vores by præsenterer sig på, og den oplevelse nye besøgende får af vores købstad, siger borgmester Thomas Andresen til TV SYD.
  Strandpromenaden er en del af byrådets Vækstplan 2018 og en del af udviklingsplanen Fremtidens Købstad. Næste step i realiseringen af Fremtidens Købstad er områdefornyelsen af Aabenraa Midtby og opførelsen af Multiarena Aabenraa, der begge går i gang i løbet af 2015.
  
  